Vroulike masjinis kaal uitgetrek, met baksteen geslaanFoto: African News Agency Pres. Cyril Ramaphosa het ŉ aanval vandeesweek op ŉ vroulike masjinis van die Passasierspooragentskap van Suid-Afrika (Prasa) ten sterkste veroordeel. Dit kom nadat Prasa vroeër vandeesweek bevestig het dat ŉ masjinis saam met minstens tien ander persone op die trein, wat tussen Pretoria en Pienaarspoort gereis het, aangeval is. Luidens ŉ verklaring van die organisasie is die vrou glo oorval, kaal uitgetrek, met ŉ baksteen geslaan en toe in die bosse ingetrek. Die verdagtes het vermoedelik gevlug nadat reaksiespanne by die toneel aangekom het. Cromet Molepo, Prasa-hoof, het ná die aanval gesê die spooragentskap is “ontsteld oor die katastrofiese vlakke van misdaad” wat teen sy werknemers en bates gepleeg word. Molepo het bevestig dat dringende ingryping, selfs dié van belangegroepe en die gemeenskap, nodig is. Ramaphosa het op sy beurt in ŉ verklaring gesê die regering sal nie toelaat dat enige misdaad ongestraf bly nie. Hy het ŉ verslag van Prasa versoek oor hierdie voorval én ander aanvalle op die maatskappy se werknemers wat hom teen Vrydag moet bereik. Ramaphosa het gesê hy simpatiseer met die slagoffers van die jongste Prasa-aanval en die impak wat dié aanvalle op die slagoffers se lewens het. Hy het ŉ beroep op Prasa en die plaaslike owerhede gedoen om hul bes te doen om “oortreders aan die pen te laat ry”. “Ons sal streng optree teen enige misdadigers wat openbare bates of dienste vernietig. Hierdie tipe kriminele aktiwiteite beïnvloed die gebruikers van dié dienste, asook die personeel wat lede van ons gemeenskappe is. Die regering wil altyd hoor oor griewe wat bestaan en saam met Suid-Afrikaners werk om enige probleme wat hulle in die gesig staar, te oorkom. Geen grief regverdig geweld of vandalisme nie,” het hy gesê. Blade Nzimande, minister van vervoer, het intussen glo reeds onderneem om ŉ plan aan Ramaphosa voor te lê wat sal uiteensit hoe die situasie by Prasa moontlik genormaliseer kan word. Dié voorval is die jongste van talle wat verlede jaar die gemeenskap geruk het. ŉ Veiligheidswag is onder meer verlede jaar in Kaapstad tydens ŉ aanval op een van Prasa se treine doodgeskiet. Talle soortgelyke voorvalle is ook al in KwaZulu-Natal aangemeld.